
Olli Karilan Mustaa ja valkoista



Vuonna 1936 ilmestynyt romaani Mustaa ja valkoista jäi Olli Karilan (oik. Niilo Pärnänen, 1897―1936) viimeiseksi teokseksi. Kirjailijan tuottelias vuosi sai traagisen lopun, kun elämä päättyi tapaninpäivänä yllättävästi sydänvaivoihin. Tavanomaisten jännitystarinoidensa lisäksi hän oli ehtinyt kirjoittaa vuoden aikana sarjan suojeluskuntapoikien seikkailutarinoita järjestön lehtiin sekä Lappiin sijoittuvan jännitysromaanin Ylämaan kultaa.


Karilan ura oli alkanut seikkailuromaaneilla, joissa näkyi hänen lehtimiestaustansa, kokemuksensa Aunuksen sotaretkeltä ja aikakauden valtiolliset tapahtumat. Suomalaiset sankarit kamppailivat teoksissa tyypillisesti neuvostokonnia vastaan, Suur-Suomi tavoitteenaan. Mustaa ja valkoista osoittaa Karilan pystyneen siirtymään luontevasti poikakirjojen tyylilajista dekkariin. Hänellä olisi voinut olla paljon annettavaa lajille, joka pääsi kunnolla käyntiin Suomessa vasta 1930-luvun lopulla Mika Waltarin ensimmäisen Komisario Palmu -teoksen, Kuka murhasi rouva Skrofin?, myötä. Karilalla oli murhamysteerien kirjoittamisesta kokemusta jo sanoma- ja aikakauslehdissä julkaistuista jännitystarinoista, joita hän tuotti vakuuttavalla vauhdilla.


Mustaa ja valkoista -teoksen kannalta merkittävää saattoi olla, että sen kustantajana oli H. W. Marjamaan kirjapaino. Se oli tärkeimpiä lukemistolehtien kustantajia 1930-luvulla. Karilan tuotantoa julkaistiin erityisesti yhtiön Jännike-lehdessä, muttta myös sen kuuluisimmassa julkaisussa, Nyyrikissä. Karilan jännitystä, huumoria ja romantiikka yhdistänyt tyyli sopi kustantajan linjaan varmasti erinomaisesti.


Karilan jännitystarinoista monet sijoittuvat kartanomiljööseen, joka on saanut epäilemättä vaikutteita kansainvälisestä jännityskirjallisuudesta, esimerkiksi brittiläisistä dekkareista. Mustaa ja valkoista -teoksessa voi nähdä hiukan piirteitä myös kauhuromantiikasta, vaikka tunnelma onkin kepeä. Lukija voi pohtia tulee teoksen kuvauksista mieleen enemmän goottilaisen romaanin perintö vai suomifilmimäinen kotimainen ympäristö. Ainakaan miljöö ei ollut tekijälle omakohtainen. Teoksen ilmestyessä Karila asui Enon Kaltimossa Pohjois-Karjalassa, jossa tuskin oli kreivittäriä ja paronittaria.


Karilan jännityskertomuksia enemmän lukeneille teoksessa on myös eräs tuttu piirre. Karilan teksteissä samat nimet toistuivat eri henkilöhahmoilla, josta voi päätellä, ettei hän pitänyt minkäänlaista kortistoa kirjoitustensa henkilönimistä, vaikka tarinoita syntyi satoja. Tällä kertaa hänen suosimansa sukunimi »Auer» on tarinan rikoskomisariolla.


Pienestä kustantajasta ehkä johtuu, että teos sai rajallisesti huomiota lehdistössä, jossa yleensä julkaistiin tuolloin paljon kirja-arvosteluita. Uudenmaan Sanomissa (29.12.1936) arvostelija totesi Karilan kuuluvan niihin armoitettuihin, joilta »tulee juttua kuin nauhaa». Hän piti romaania tavanomaisella reseptillä tehtynä, mutta sellaisena kuitenkin tavallista nokkelampana ja ennen muuta sujuvasti kirjoitettuna. Kyseessä on »hyvä salapoliisijuttu, jonka kyllä kehtaa tunnustaa lukeneensa.»


Kirjastojen kirjavalintoja ohjanneessa Arvostelevassa luettelossa salapoliisiromaanit eivät olleet yleensä suosiossa, eikä Karilan kohdalla tehty poikkeusta. Onerva Virtanen totesi teoksen olevan »keskinkertainen ajanvieteromaani, jota ei kirjaston hyllyillä kaipaa.»


Nykylukijalle voi teosta lukiessa tulla epäilys, että kokeneena dekkarinlukijana pystyy helpommin kuin 1930-luvun lukijat arvaamaan syyllisen ja romaanin tulevat tapahtumat. Ilmeisesti se ei kuitenkaan ainakaan ammattilaislukijoille ollut aikoinaan sen vaikeampaa, koska molemmat teoksesn arvostelijat mainitsevat, ettei rikollisen henkilöllisyyden päättely ole kovin hankalaa. Uudenmaan Sanomien kirjoittaja ei tosin nähnyt siinä mitään ongelmaa koska lukija kuitenkin elää henkilöhahmojen mukana »niin voitot kuin vastoinkäymisetkin».


Mustaa ja valkoista ei todennäköisesti päässyt juuri kirjastojen hyllyihin, eikä Marjamaan kirjapaino ottanut siitä uusintapainosta. Teoksesta onkin tullut keräilyharvinaisuus. Vuonna 2000 Seaflowerkustantamo julkaisi romaanin kahdessa osassa isotekstisten teosten sarjassaan ja 2022 Saga Egmont äänikirjana, mutta painettuna teoksena se on joka tapauksessa ollut heikosti saatavilla. Mielestäni teos ansaitsee uuden tulemisen. Karilan tuotannossa se on parhaiten luettavuutensa säilyttäneitä, koska se keskittyy rikosmysteerin kuvaamiseen poliittisten kannanottojen sijaan. Aikakauden piirteet ovat teoksessa pikemminkin viehättäviä kuin tunkkaisia. Ainoastaan maininta rikoksesta epäillyn ulkomaalaisesta sukutaustasta tuo mukanaan ikävää makua 1930-luvun muukalaiskammosta, mutta se jää onneksi yksittäiseksi tahraksi.


Teoksen kieliasu on vuodelta 1936. Varsinaisia painovirheitä olen korjannut, mutta Karilan käyttämät muodot sanoista olen säilyttänyt. Siksi kartanossa saattaa hetkittäin olla esimerkiksi »peloittavaa». Monet muutkin kirjoitusasut teoksessa poikkeavat nykyisestä. Karila myös sirotteli tekstiinsä mittavia määriä kolmia pisteitä, monen muun aikalaisensa tavoin. Toivon kuitenkin teoksen oikeinkirjoituksen ja kielenkäytön pikemminkin vievän vuosikymmenten taakse, kuin häiritsevän. Teoksen julkaisemisella haluan tarjota lukijoille hauskan matkan suomalaisen salapoliisiromaanin varhaisvaiheeseen, viettämään hetken fiktiivisessä 1930-luvun Suomessa.

I


HELINÄ SAA TOIMEN



»Anni!


Olen saanut paikan. Sinä olet ollut niin kultainen minua kohtaan, etten tahdo tätä ilmoitustani edes yhdellä rivillä viivyttää.


Lähin kiitos lankeaa tädille. Hän tuntee jonkun neiti Orvokin tai Kielon — joku kukka joka tapauksessa — ja tämä taas tuntee neiti Hulda Elisabet Karvosen, joka on pitkään ollut Tamminiemen hovin eli moision taloudenhoitajattarena. Neiti Karvonen on kuitenkin muuttunut sairaalloiseksi ja tätini sai tietää hänen etsiskelevän itselleen apulaista. Minulle vihjattiin asiasta ja minä kävin tilaisuuteen kiinni kuin haukka hiireen. Se neiti Orvokki tai Kielo oli vihjaissut tädille, että neiti Karvonen haluaisi apulaisekseen kyllä pystyvän, mutta ei liian vanhaa eikä liian viisasta. Hän tietysti tahtoi säilyttää auktoriteetin. Minä kävin hänen luonaan ja hän, ihme kyllä, mielistyi minuun ja lähetti minut tohtori Thomas Vernerin luokse, joka ainakin asiallisesti on koko moision herra.


Sinähän tunnet tohtorin ainakin nimeltä. Minua hän peloittaa. Leikittä puhuen: hän teki minuun omituisen vaikutuksen. Hän määrää täällä moisiossa kaiken. Hän hoitaa ruumiin, sielun ja korkeamman talouden. Hän on komea mies ja tämä on paljon sanottu minulta, joka en yleensä käytä tuollaisia laatusanoja, miehistä varsinkaan. Hän on komea, pitkä, solakka mutta voimakas, hirveän tumma ja hänen silmänsä . . . Tiedätkö, ne muistuttavat kivihiilihelmiä, erona vain se, että ne elävät, loistavat, sädehtivät . . . eivät hetkeäkään pysy aloillaan. Muuten, muistathan tuon kerran, kun menimme konserttisaliin näkemään muuatta taikuria ja minä jouduin hänen valitsemakseen »uhriksi»: hän koetti minut hypnotisoida, koetteli uskotella minulle sipulin olevan omenan, mutta epäonnistui, ja kun sanoin hänelle suorat sanat, yleisö nauroi hurjasti. Näyttää siltä niin kuin minua ei olisi helppo hypnotisoida, sillä minusta tuntui niin kuin tohtori olisi jotakin sellaista yritellyt, mutta tuloksetta hänkin.


Häpeä on tunnustaa, mutta tietäköön totuuden edes yksi: pääsin toimeen vain petoksella. Maailma näyttää yhä vain huononevan. Rikoslaissa on lueteltu koko joukko erilaisia petoksia. Minun rikokseni ei tosin kuulu niistä mihinkään. Laki ei siitä rankaise, mutta omatuntoni on tyytymätön. Koska tiesin, että neiti Karvonen pelkää liian viisaita— mikä hänen kielellään merkitsee samaa kuin liian oppineita — näytin tohtorille aluksi vain talouskoulusta saamani todistuksen. Kuulin hänen sanovan puolittain itsekseen: Tämähän on hyvä, tämä riittääkin.


Nuo sanat varoittivat minua. En luetellut enää ansioitani. Tohtori ilmoitti hyväksyvänsä minut. Hän hahmoitteli työni ja antoi, luvalla sanoen, joukon omituisia ohjeita, mitkä saattaa käsittää vain näissä erikoisissa olosuhteissa. Ehkä kirjoitan niistä myöhemmin.


Palkkakysymys järjestyi kyllä mainiosti. Ajatteles: saan saman palkan kuin konttorissa sekä lisäksi asunnon, ruoan . . . lyhyesti täysihoidon. Olen nähnyt huoneeni. Se on täysin tyydyttävä, ehkäpä enemmänkin, ja mikäli käsitän, kelpaa täällä olla muunkin puolesta. Tuossa saippuakuplan tapaisessa konttorissa täytyi omalla palkallaan lisäksi olla aina »edustavassa asussa»; täällä on vaatimattomuus korkeimmassa arvossa. Melkein koko palkka säästyy. Olen jo alkanut mielessäni valikoida pankkeja, löytääkseni jonkun kyllin turvallisen ja edullisen taloudenhoitajattaren apulaisen, neiti Helinä Vuopion tuleville talletuksille. Niin, siinä on oas. Mutta sen pisto on kestettävä. On mielestäni mittaamattoman paljon parempi olla taloudenhoitajattaren apulainen, kylläinen ja kunniallinen, kuin juoksennella häpeällisen konkurssin tehneen liikkeen ent. konttoristina ja ihmisten kiusana.


Tyytyväinen olen kyllä, mutta en rauhallinen. Työ ei peloita, mutta tohtori peloittaa. Muuten tämä moisio on paikka, missä voisi kuvitella kauhukirjailija Hoffmannin mielellään elelleen. Täällä voi ehdottomasti nähdä vain tummia unia. Minulla on tapa lapsuudestani lähtien luokitella talot, rakennukset ja huoneet sen mukaan, näkeekö niissä tummia vai vaaleita unia. En yleensä muista unistani muuta kuin sen, että ne ovat joko tummia tai vaaleita. Tietysti tämä voi olla hupsuutta, mutta en pääse siitä mihinkään. Täällä näkee vain tummia unia. Ikävää, sillä pidän mieluimmin vaaleista.


Tapaamme toisemme pian. Neiti Karvonen on juuri nyt huonovointinen ja hän pyysi minua jäämään. Tosin olin ottanut osan tavaroistani — onnenkin uhmalla — mukaani, mutta minun täytyy hakea niitä lisää. Näkemiin siis!


Tamminiemen moisiossa, maalisk. 18 p:nä.


Helinä.»










II


SALAPERÄISYYS ALKAA



He istuivat neiti Anni Raikkalan sievässä huoneessa, Anni ja Helinä. Tämä oli juuri tullut, eikä edes reipas kevätsää ollut haihduttanut näkymättömiin huolten juonnetta nuoren, ilmeikkään suun ympäriltä.


— No niin, mitä kuuluu tummain unten moisioon? naurahti neiti Raikkala, pirteä nainen, joka ilmeisen tarkasti seurasi ystävättärensä ilmeitä. — Toivon, että olet kaikesta huolimatta nähnyt sittenkin vaaleita unia!


Neiti Vuopio pudisti päätään ja naurahti hermostuneesti.


— Anni, sinä et usko, mitä sinulle kerron! Mutta usko tai älä, et saa siitä puhua mitään kenellekään! Lupaatko?


Helinässä oli nuorekasta juhlallisuutta, joka olisi vaikuttanut tärkeilyltä, ellei hän olisi ollut niin vakavissaan.


Anni hymyili ymmärtävää ja suopeaa hymyä vastaamatta mitään.


— Ei suinkaan vain uusi ihastus? hän sitten kysyi.


— Oh, Anni, minä olen vakavissani! Ja minä olen peloissani. Enkä minä tiedä mitä tehdä.


— Minäpä tiedän! Juo pari kuppia kahvia ja aloita sitten alusta. Se on selvintä.


Helinä nyökkäsi. — Sinä osaat ratkaista pahatkin pulmat.


Tyttö, sillä nuori hän vielä oli, nuori, pirteä ja solakka, hymyili vapautuneesti ottaessaan vanhemman ystävättärensä kädestä kahvikupin.


— Sinähän tiedät tuon moision, Tamminiemen hovin?


— Vain nimeltä. En ole edes milloinkaan sitä nähnyt. Ja muuta en tiedä.


— Tamminiemen moisio on ikivanha aatelistila, alkoi Helinä hiukan opettavaisella sävyllä. — Neiti Karvonen on sen minulle kertonut. Se on ollut von Ringer -suvun hallussa noin sata vuotta. Nykyisin sen omistavat kaksi sisarusta, kreivitär Julia von Sommer ja paroonitar Hedvig d'Aubert, molemmat syntyisin Ringer ja molemmat vanhoja leskiä.


— Ohoo, sinä olet siis kreivittären ja paroonittaren apulainen? kiusoitteli Anni.


— Muodollisesti kyllä, mutta en asiallisesti. Neiti Karvonen selitti asian minulle tarkkaan ja vaikka kaikkia yksityiskohtia en voikaan paljastaa, niin tosiasia on, että tohtori Thomas Verner on koko moision varsinainen herra ja haltija. Nuo vanhat rouvat, joita kartanossa sanotaan yksinkertaisesti rouva Jullyksi ja rouva Heddyksi, ovat nimittäin sairaaloisia ja niin heikkoja, etteivät ole enää pariin vuoteen astuneet edes rakennuksen ulkopuolelle. Tohtori Verner hoitaa heitä vakituisesti ja yksinään. Neiti Karvonen oli sitä mieltä, että ellei rouvilla olisi niin isoa omaisuutta, ja elleivät he olisi sattumalta saaneet hoitajakseen niin etevää lääkäriä kuin tohtori Verner, heidän elämänsä olisi loppunut jo aikoja sitten. »Tohtori pitää heitä hengissä, hän eikä mikään muu», vakuutti neiti Karvonen minulle.


— Minkälaisia he ovat, nuo rouvat? Ja minkäikäisiä? Helinä Vuopio pudisti päätään.


— En ole vielä edes nähnyt heitä. He elävät aivan eristettyinä. Heillä on oma seuranainen, joku neiti Tora Ström, joka lukee heille, auttaa heitä ja palvelee heitä ja suurimmaksi osaksi välittää heidän toivomuksensa ulkomaailmaan nähden. Heillä on hallussaan päärakennuksessa kuusi isoa huonetta, joissa he liikuskelevat, enimmäkseen rullatuoleissa. Neiti Karvonen mainitsi heidät erittäin kohteliaiksi ja suopeiksi. Hän näytti tuntevan todellista sääliä heitä kohtaan, mihin kuitenkin sekoittui pisara halveksumista, koska heitä kaikissa pikkuasioissakin on autettava. He ovat pumpulissa ja lasikaapissa, niin kuin hän sanoi.


— Entäpä sitten! Et ole vielä kertonut mitään uskomatonta. Minkälainen on tuo neiti Ström?


— Hän on kaunis, ylpeä ja intohimoinen, arvosteli Helinä. — Hänessä on tulta. Näin sen kerran aamulla, kun keittiöapulainen oli kömpelö ja neiti Ström sattui olemaan paikalla. Muuten en tiedä hänestä juuri mitään. Hän osaa ranskaa ja lukee vanhoille rouville ranskalaisia romaaneja. Rouvat käyttävät pääasiassa ranskaa keskinäisenä kielenään.


— No niin, jatka! Missä tulee se uskomaton?


— Kyllä se tulee. Tämä kaikki on ollut välttämätöntä, jotta käsittäisit olosuhteet.


— Erinomaista. Siis: vanha, hiljainen ja rikas sukukartano, jonka omistajat ovat kaksi rullatuolissa liikkuvaa, sairasta ja avutonta aatelisleskirouvaa. Sävy on siis kartanossa hieno ja hillitty?


— Sen voit uskoa, vakuutti Helinä. — Konttoririehakkuuden jälkeen se tuntuu oudolta, mutta miellyttävältä. Ei missään kovaa puhetta, ei surua, ei hälinää, ei mitään karkeaa, ja kaikki tarkasti sovinnaista . . .


Anni Raikkala nyökytti päätään. Äkkiä hänen kasvoilleen levisi huolestunut ilme.


— Tosiaankin, olin vallan unohtaa! Onko se Lehtorinteen kylä kuinkakin lähellä moisiota?


Helinän kasvot sävähtivät.


— Tamminiemen moisio kuuluu juuri Lehtorinteen kylään. Tiedän, että tarkoitat metsänhoitaja Alvar Kurun kuolemaa. Niin, hänet löydettiin melkein kuoliaana noin kahden ja puolen kilometrin päässä hovista. Häntä oli ammuttu tai hän itse oli itseään ampunut. Huh, se oli ensimmäisiä ja ikäviä kokemuksia Tamminiemessä, vieläpä enemmänkin, sillä minäkin jouduin kuulusteltavaksi samana iltana.


— Helinä, mutta kuinka? huudahti Anni melkein kauhuissaan. — Olen lukenut lyhyet lehtiselostukset, mutta muuta en tiedä. Siis niin lähellä?


— Oikeastaan moision puutarhassa . . . taikka luonnonpuistossa, selitti Helinä. — Olin käynyt varsinaisessa kylässä etsimässä ompelijatarta ja palasin illalla kartanoon. Hiukan sen jälkeen saapui tohtori Verner autollaan kaupungista. Hänen tulonsa oli tietty etukäteen. Rouva Jully oli huonompana ja lisäksi oli tohtori sopinut kohtauksesta eräitten herrojen kanssa, jotka tahtoivat ostaa puita tilan metsistä. Nämä saapuivatkin vain muutamia minuutteja myöhemmin. Mutta sitten, ehkä noin puolentoista tunnin kuluttua, saapui kartanoon verkkainen lähetystö: joukko miehiä, jotka kantoivat hätäpaareilla loukkaantunutta, kuten luulin. Joku miehistä oli tiennyt, ettei kunnanlääkäri ollut juuri silloin tavattavissa, ja kun tohtori Vernerin oli nähty ajavan kartanoon, tuotiin löydetty mies sinne. Neiti Karvonen kävi ilmoittamassa tohtorille ja tämä, keskeyttäen neuvottelut, syöksyi nopeasti eteishalliin, jonne mies oli tuotu. Niin ylimieliseltä, etten sanoisi kylmältä kuin tohtori Verner vaikuttaakin, on hän varmasti ammattinsa harjoittamisessa innokas ja hyväsydäminen.


— Elääkö hän? hän kysyi syöksyessään potilaan luo.


— Kyllä metsänhoitaja vielä hengitti, vastasi muuan kantajista, jotka kaikki olivat metsätyömiehiä.


—Metsänhoitaja Kuru! huudahti tohtori ymmällään ja kumartui tutkimaan tätä. Haava oli aivan sydämen seuduilla. Tohtori, jolla oli ollut käsilaukku mukanaan, aukoi ja leikkasi nopeasti vaatteet ja sai paljastetuksi vereentyneen rinnan. Verta oli paljon . . . mutta itse haava näytti mitättömältä . . . se oli vain kuin tumma piste . . . Tohtori kumartui aivan alas kuuntelemaan painaen samalla kädellä haavoittuneen sivua.


— Hengittää . . . hengittää . . . hän mutisi matalasti ja vavahti sitten. Hän kuunteli hetken aivan liikahtamatta, nousi sitten ja sanoi juhlallisesti:


— Hän hengitti. Hän on elänyt!


Ja asettaen lakin metsänhoitajan kasvoille hän peruuttamattomasti ilmoitti tämän kuolleen.


— Melkein sydämeen! Hän on kai saanut tuon kuulan jo tunti tai pari tuntia sitten! Onko viranomaisille ilmoitettu?


—Minä soitin täältä, vastasi muuan miehistä.


— Hyvä! sanoi tohtori ja kääntyi lähteäkseen saadakseen heti toisen potilaan. Olin huomannut . . . niin vähän kuin huomasinkin kuolevaa lukuunottamatta . . . neiti Strömmin ilmestyneen portaille, jotka laskeutuivat yläkerrasta halliin. Näky tuntui kokonaan tyrmistyttäneen hänet ja tohtorin lausuttua kohtalokkaat sanat hän sai hermokohtauksen. Tohtori ehti hänen luokseen juuri, kun hän oli puhkeamassa hysteerisiin huudahduksiin ja talutti hänet johonkin huoneeseen. Sitä en suinkaan ihmetellytkään.


— Sitten myöhemmin, poliisiviranomaisten saavuttua, sain kuulla koko tapahtuman. Tietysti kartanolla ei ole asiaan mitään osuutta, vaikka metsänhoitaja Kuru oli juuri Tamminiemen metsien hoitaja, ja oli kai ollut parhaillaan matkalla metsäkauppaa koskevaan neuvotteluun. Kyseessä on kai ryöstömurha. Hänet oli ryöstetty aivan puhtaaksi ampumisen jälkeen. Minäkin sain tehdä selkoa, koska olin kulkenut hänen löytöpaikkansa sivuitse, missä olin ollut, mitä tehnyt ja mahdollisesti nähnyt. En tiennyt mitään ja kuitenkin olin sivuuttanut hänet vain parinkymmenen metrin päästä . . . hänen ollessaan kuolevana jossakin pensaikkoisessa isossa kuopassa lähellä hoville johtavaa yksityistietä ja melkein muutaman polun ja tien risteyksessä.


— Ryöstö? vapisi Anni Raikkala. — Siitä ei sanomalehdissäkään ole ollut mitään.


— Luultavasti poliisit salaavat sen päästäkseen helpommin jäljille.


— No, tämähän on uskomatonta! huudahti Anni.


— Mutta minä en tarkoittanut sitä! Ei, ei, metsänhoitaja Alvar Kurun kuolemalla ja moisiolla ei ole mitään yhteyttä. Kuulin pehtorin arvelevan, että rikos — sillä Kuru on varmasti ammuttu — saattoi aiheutua ehkä kostostakin. Kuru oli nuori ja jämerä mies, joka piti tiukkaa järjestystä yllä. Hänellä saattoi olla joku vihamies, joka kosti, ja lisäksi, tilaisuuden sattuessa, ryösti hänet. Ei, mutta tarkoitan sitä, mitä näin moisiossa seuraavana yönä.


— Et suinkaan vain kummitusta? Valkeaa rouvaa vihreässä huoneessa tai jotakin sellaista?


— Jotakin sellaista näin, sanoi Helinä vakavasti. — Mutta minä tunsin sen. Se ei ollut kummitus, se oli ihminen. Katsos, illalla oli tapahtunut Kurun kuolema, meitä oli kuulusteltu ja minä olin luonnollisesti kiihtyneessä mielentilassa. Menin vuoteeseen melko myöhään, sammutin sähkön ja koetin nukkua, mutta turhaan. Olin juuri väläyttänyt taskulampullani valoa katsoakseni kelloa, — se oli puoli yksi — kun kuulin käytävästä ihmeellistä kolinaa ja kilinää. Nukun rakennuksen takaosassa ensimmäisessä kerroksessa. Lähellä ovat takahallin portaat, jotka vievät toiseen kerrokseen. Kun nousin varovasti vuoteesta ja tulta tekemättä raotin oveani, oli käytävässä valoa. Ja samassa näin hullunkurisen ja selittämättömän näyn. Neiti Ström, josta mainitsin sinulle, seisoi yläkertaan johtavien portaitten yllä. Portaat nimittäin rajoittuvat kahteen seinäulkonemaan, joiden päälle voi päästä ylempää portailta. Ja molempien ulkonemien päissä ovat isot koristeelliset maljakot . . . jotakin terrakottaa tai majolikaa. Ajatteles nyt talomme tapoja ja neiti Strömiä! Hän seisoi tuollaisella ulkonemalla, parin metrin korkeudella hallin lattiasta, maljakon yli kumartuneena, toisessa kädessään sähkölamppu ja hänen yllään oli vain ohut keltainen yöpuku, joka salli hänen kauniin vartalonsa päästä täysiin oikeuksiinsa. Ja kello oli puoli yksi! Hän oli puolittain selin minuun, mutta näin, että hänellä oli sylissään joitakin esineitä, papereita ainakin, ja varmasti juuri hän oli aiheuttanut tuon kolinan. Häneltä oli pudonnut jotakin, mitä hän oli ottanut esiin maljakosta.


— En ollut raottanut oveani kuin puoli tuumaa. Vedin sitä lisää kiinni. Neiti Ström valaisi lampulla maljakon sisustaa, juoksi ulkonemaa pitkin, kunnes pääsi portaille, ja kiiti sitten halliin, jonka lattialta hän nosti jonkin esineen. Melkein samassa hän sammutti sähkölampun ja pimeys peitti kaiken. Ja, käsitätkö, hänellä oli koko ajan, minkä näin, mahdottoman pelästynyt ja kauhuinen ilme. Hän pelkäsi . . . pelkäsi rajattomasti . . .


Hymy oli haihtunut Anni Raikkalan kasvoilta. Hänen silmänsä saivat kauas katsovan ilmeen.


— Tämä . . . Tämä on todellakin uskomatonta, hän tunnusti. — Enkä uskoisikaan, jos joku toinen siitä minulle kertoisi! Mutta tiedän, ettet sinä tavallisesti näe aaveita. Minusta tuntuu niin kuin liikkuisimme syvillä vesillä. Voisitko luulla, että noita maljakkoja on käytetty jonkinlaisina piilopaikkoina? Että neiti Ström toisin sanoen olisi ollut varastamassa?


— Se tietysti oli ensimmäinen ajatukseni! myönsi Helinä. — Mutta sehän on mahdotonta. Mitä sellaista piilotettavaa olisi? Onhan moisiossa tilaa, komeroita, säiliöitä ja kassalokeroita. Mutta kertomukseni ei ollut vielä oikeastaan lopussa. Kun seuraavana aamuna kuljin hallissa, näin kirkkaan säteen loistavan muutaman kaapinhyllyn alta auringonvalon siihen sattuessa. Kumarruin katsomaan ja sain käteeni tämän.


Helinä Vuopio avasi käsilaukkunsa ja otti siitä esille silkkipaperiin kiedotun pienen esineen, jonka hän papereineen ojensi neiti Raikkalalle. Se oli hopeaa ja sen yhden sivun poikki kulki leveähkö tumma juova.


— Hopeatulukset! Hopeinen bensiinisytytin! huudahteli neiti Raikkala tarkastellessaan siroa esinettä. — Ja tässä on kirjoitusta: AliBaballe . . . ja viime joulun päiväys ja M.


— Se on kai ollut niiden esineiden joukossa, joita neiti Ström onki tuosta maljakosta, arveli Helinä.


— Aivan varmasti! Ja vieläkin enemmän: neiti Ström ei kai ole ollut selvillä, mitä kaikkea siellä oli, koska ei ruvennut sitä etsimään.


— Sinähän olet tarkkahuomioinen! Luultavasti niin onkin. Mutta annas kun jatkan. Niin, pimeys tuli ja suljin oven, mutta jäin kuuntelemaan. Ja melkein kohta kuulin ulko-ovea, siis takaovea, avattavan.Ryntäsin ikkunaan ja kohotin verhoa. Ulkona oli heikko pilvikuutamo, mutta senkin valossa tunsin neiti Strömin. Hän juoksi — yhä yöpaidassaan — talosta poispäin. Siinä on aivan lähellä pieni, mutta syvä ja lähteinen puro, joka on nyt jo sula. Pelkäsin, että hän aikoi tehdä jotakin itselleen, mutta minuutin kuluttua näin hänen juoksevan takaisin päin. Ulko-ovi kävi hiljaa, salvat pantiin paikoilleen ja sitten tuli lopullinen hiljaisuus.


Nytkin tuli hiljaisuus. Neiti Raikkala leikitteli sormillaan.


— Tämä on ihmeellinen kertomus! Minä en ymmärrä siitä mitään. Se vain on varma, ettei neiti Ström missään tapauksessa aikonut anastaa joitakin moision vanhoja aarteita. Tuo päiväys kieltää sen. Tämä on tietysti lahjaesine, tuon M:n lahjoittama viime jouluksi jollekin Ali-Baballe, joka taas tietysti on puolestaan joku leikkinimi. Alvar Kuru . . . Alvar ja Ali . . . Ei, ei voi tehdä johtopäätöstä, että ne tarkoittaisivat samaa.


Äkkiä neiti Raikkalan kasvot jännittyivät.


— Tunsivatko neiti Ström ja Alvar Kuru toisensa?


— Kyllä, mutta ei enempää. Heidän tiedetään joitakin kertoja kävelleen yhdessä, mutta siinä on kaikki.


—Missä neiti Ström lienee ollut . . . kun . . .?


— Hän on ollut koko illan kartanossa, siitä on luotettavat todistukset . . . Ei, ei, tässä ei ole kyseessä mikään rakkausdraama. Sitä paitsi en ajattele ollenkaan tuota metsänhoitajan kuolemaa ja neiti Strömin esiintymistä yhteydessä keskenään. Ne ovat eri asioita.


— Niin tietysti. Saatat olla aivan oikeassa.


— Mutta en tiedä, mitä tehdä. Jos annan tuon esineen neiti Strömille, hän arvaa minun tietävän paljon muutakin. Jos kerron tapahtumasta tohtorille tai neiti Karvoselle tai kenelle hyvänsä, voidaan luulla mitä hyvänsä ja ikävyyksiä seuraa. Ja jos taas pidän tietoni ja nuo tulukset, ei sekään ole suoraa.


— Mutta se on varovaisinta ja viisainta! neuvoi neiti Raikkala. — Jos jotain uutta ilmenee, jos vaikka huomaat tietoasi kaivattavan, niin silloin voit ilmoittautua ja todistaa. Ja tämän esineen voit jättää vaikka minun huostaani. Voinhan alkaa hiljaa tutkiskella, kenellä on sellainen satumainen lisänimi kuin Ali-Baba.


Neiti Vuopio ojensi kuppinsa saadakseen lisää kahvia.


— Nyt en kai pääsekään pitkään aikaan käymään täällä kaupungissa. Neiti Ström on sairastunut. En ihmettele sitä. Ensiksi tuon kuolevan näkeminen ja sitten liehuminen yöpaidassa yöllä ja ulkona! Hän oli aamulla huoneessaan ja tohtori Verner kävi hänen luonaan. Ja sitten tohtori määräsi hänet lähetettäväksi omaan yksityissairaalaansa kaupungissa. Tämä vaikuttaa minunkin asioihini. Osa niistä tehtävistä, jotka hän on suorittanut, lankeaa minulle, ja siten joudun jo huomenna kosketuksiin rouvien Jullyn ja Heddyn kanssa. Neiti Karvonen ei jaksa. Minusta on hyvin kiintoisaa päästä tutustumaan noihin samalla mahtaviin ja samalla niin avuttomiin vanhuksiin.










III


KAKSI PIRTEÄÄ MUUMIOTA



Kun neiti Karvonen, opastaessaan Helinää ensimmäisenä aamuna rouvien Jullyn ja Heddyn huoneisiin, avasi oven, aukeni nuorelle apulaiselle ikäänkuin parin vuosisadan takainen satumaailma. Hän käsitti, ettei tämä ollut teatteria, ei lavastusta, vaan todellisuutta, ja juuri se tieto melkein salpasi häneltä hengityksen.


Sisällä oli ihanaa. Yksinkertaisesti, sillä Helinä ei olisi kyennyt keksimään mitään sopivampaa sanaa.


Huone, johon he ensiksi tulivat, oli tyhjä. Se oli puhtainta rokokoota. Lattiaa peitti kirkkaan keltainen parketti valkoisine nahkoineen, seinissä hohti kirkas sini, hopea ja kulta, siroissa huonekaluissa kiertelivät somat, oikukkaat viivat ja vaihteli kelta, sini ja hopea. Muita värejä ei Helinän silmä ainakaan heti keksinyt, mutta nuo harvat värit loistivat ja välkkyivät kaikissa niissä kuvaamattomissa vivahduksissa, joita huoneeseen tulviva kevätaurinko kykeni loihtimaan. Keveys, ilmavuus, korkeus . . . ne olivat huoneen ensimmäinen vaikutelma, mikä oli yllätys Helinälle. Hän oli luullut tulevansa tummiin ja ikäviin sairashuoneisiin ja hän tuli loisteliaaseen salonkiin.


Toiset huoneet olivat samaa oikukasta, iloista ja siroa tyyliä. Kuvastimia oli kaikkialla, kultakehyksisiä tauluja, taideporsliinia ja sitten — tyylin puhtaimpina ilmennyksinä kaksi vanhaa, somaa ja herttaista naista korkeissa tuoleissaan, kummankin kasvoilla iloinen, suopea hymy ja kumpikin pirteästi toivottaen:


— Bon jour, bon jour!


Helinä oli melkein puraista kieleensä välttäessään vastaamasta rouvien tervehdykseen samalla kielellä. Hän nyökäytti epämääräisesti päätään ja syvä puna levisi hänen kasvoilleen, kun hän kuuli toisen rouvista sanovan sisarelleen:


— Kautta Herkuleksen, kuinka kaunis tyttö! Tohtorilla on makua!


— Niin on, rakkaani!


Kaunis tyttö! ajatteli Helinä itsekseen. Varmasti rouvat eivät olisi sanoneet tuota, jos he olisivat aavistaneet hänen ymmärtävän, mitä he puhuivat. Kaunis tyttö! Hän tunsi sydämensä sykkivän. Tuo oli harvinainen tunnustus. Senhän antoivat kaksi rouvaa, jotka olivat nähneet maailmaa ja tottuneet kauneuteen. Se oli tosiaankin enemmän kuin tanssiaiskohteliaisuus. Ja kuinka soman pirteiltä, pikantilta, tuntui tuo puheen tehostus »kautta Herkuleksen!» Hänellä oli varmasti ollut väärä käsitys näistä rouvista. Hän oli luullut heitä avuttomiksi muumioiksi, mutta jos he olivat muumioita, olivat he harvinaisen pirteitä.


Heillä oli päässään somat pitsimyssyt, tuoleissa olivat pehmeät täytteet, kauniit verhot ja kaiken soman vaatepaljouden keskeltä hohtivat noiden kahden vanhan naisen pienet, herttaiset kasvot kuin nukeilla.


Helinä tiesi ensimmäisestä hetkestä, ettei hän voisi olla heistä pitämättä heidän herttaisuutensa, iloisuutensa ja somuutensa takia, vaikkapa he ehkä osoittautuisivat oikukkaiksi ja vaativiksi. Täytyihän heitä ymmärtää. Olla tuoliin kytkettynä vuosikausia, olla rikas ja kuitenkin avuton, sellainen koetteli kyllä kenen hermoja tahansa!


Hän ryhtyi askareihinsa neiti Karvosen puhellessa rouvien kanssa niin hyvin kuin se kävi päinsä. Molemmat rouvat osasivat kyllä suomea, heidän ääntämisensä oli likipitäen moitteetonta, mutta he tapailivat ja etsivät sanoja. Keskustelun aiheena oli pääasiallisesti hän itse, Helinä. Neiti Karvonen kertoi hänestä, mitä tiesi. Sehän ei ollut paljon.


— Erinomaisen ihastuttava apulainen! toisteli rouva Jully, sama, joka oli vedonnut Herkulekseen. — Mikä sirous liikkeissä! Ja katso, Heddy, hänen käsiään! Ne voisivat olla vaikka prinsessan kädet.


Tämä sanottiin ranskaksi, mikä oli hepreaa neiti Karvoselle ja liiankin käsitettävää Helinälle, joka ei tiennyt, kuinka olla kiitossanojen sadellessa. Neiti Karvonen käsitti vain, että rouvat olivat kovin tyytyväisiä uuteen palvelijaan.


Helinä toimitti kevyen siivouksen, tuuletti makuuhuoneen, haki esille muutamia siroja valkonahkaisia, kultaupotuksin koristeltuja kirjoja ja tarjoili rouville pienen aamiaisen, joka saapui erikoisella tavarahissillä keittiöstä ja joka asetettiin rullapöydälle molempien tuolien väliin.


Helinä oli ihastuksissaan ja ihmeissään. Pienintäkään oikukkuutta, ylpeyttä ja itsetietoisuutta hän ei keksinyt. Molemmat rouvat olivat täynnä pohjatonta suopeutta ja myötätuntoa. He puhelivat hänelle ja kyselivät häneltä suomeksi, mutta keskenään he käyttivät ranskaa. Tuo kaikki kävi erittäin luontevasti. Helinä kertoi heille syntyneensä ja kasvaneensa maalaistalossa, käyneensä hiukan koulua.


— Hänessä on synnynnäistä sivistystä, kiitti rouva Jully sisarelleen. — Synnynnäistä tahdikkuutta! Se on selvää. Mutta ellei hän seisoisi tuossa edessäni palvelijattaren esiliina vyöllään ja päässään tuo valkoinen hilkka, löisinpä . . . löisinpä kautta Herkuleksen vetoa, että hän on käynyt koulua enemmän kuin me. Hm . . . Nykyään tuntuu sivistystä olevan ilmassa. Siitä se kai tarttuu. Talouskoulu . . . eihän siellä minun käsittääkseni opi muuta kuin polttamaan lihapullia!


Hän nauroi raikkaasti ja vienosti, tuo rouva Jully, joka aina turvasi Herkulekseen, ja hänen hiljaisempi sisarensa, joka rypisti kulmiaan kuullessaan tuon muinaisajan uroon nimen, nyökytteli myöntävästi.


— Älä vain aina sano kautta Herkuleksen! hän pyysi.


— Mutta mitä, rakkaani! En suinkaan minä ole sitä kertaakaan sanonut? Sitä paitsi hän ei ymmärrä!


Noin tunnin ajan Helinä viipyi rouvien luona ja tuo tunti oli hänelle vaikein tähänastisen elämänsä aikana. Hän kuuli itsestään niin paljon ja niin hyvää, että häntä nolotti ja hävetti se, ettei hän uskaltanut sanoa rouville, että nämä puhuisivat keskenään vaikka kiinankieltä, jos osaisivat, säästääkseen hänet salakuuntelun synniltä.


— Meidän tohtorillamme on oikea maku, toisti rouva Jully vieläkin. — Onkohan hän tähänkin ihastunut?


— Mutta rakas sisar, sinähän pidät tohtoria ihan täytenä don Juanina?


— Niin hän onkin, olen siitä varma, sanoi rouva Jully terävästi. — Ja meidän mademoisellemme, joka nyt on sairaana, on ainakin häneen rakastunut.


— Mutta eihän se merkitse mitään! Olemmehan me kaikki oikeastaan häneen rakastuneet?


— Ehkä minäkin olen ollut. Mutta nyt en enää ole. Minulla olisi halu häntä kiusoitella. Mutta toiselta puolen ei tämä uusi apulaisemme sovi hänen tyyliinsä. Tämä on liiaksi keijukaismainen, liian raikas ja maantuore! Tohtori on maailmanmies ja herrasmies, joka pitää vaarallisista ja ylpeistä niin kuin meidän mademoiselle Strömistä. Oh, tiedän, että hän pitää. Mutta sehän ei kuulu meille.


OEBPS/images/cover.jpg
011i Karila






OEBPS/nav.xhtml






		OLLI KARILAN MUSTAA JA VALKOISTA



		MUSTAA JA VALKOISTA



		SISÄLLYSLUETTELO



		I HELINÄ SAA TOIMEN



		II SALAPERÄISYYS ALKAA



		III KAKSI PIRTEÄÄ MUUMIOTA



		IV PALJASTUS



		V KIRJE TAMMINIEMEN MOISIOSTA



		VI HELINÄ KEVENTÄÄ MIELTÄÄN



		VII VANHOJEN ROUVIEN USKOTTU



		VIII HELINÄ AJAA TOHTORIN KANSSA



		IX RATKAISEVA KOE



		X HELINÄN VÄLIAIKAINEN SULHANEN



		XI HELINÄ KIRJOITTAA HENKILÖKOHTAISTA



		XII TOHTORI RAITO YLLÄTTÄÄ



		XIII AUKUSTI JA AUTONOHJAAJA



		XIV VAIKEA RATKAISU



		XV MYRSKY NOUSEE



		XVI HELINÄ TAISTELEE



		XVII ROUVA JULLY ON JYRKKÄNÄ



		XVIII RIITAISET YSTÄVYKSET



		XIX TOHTORI ON SITTENKIN MAAILMANMIES



		XX HELINÄ SIVUUTTAA VAARAN



		XXI OMITUINEN HUOMIO



		XXII HELINÄ TAPAA VANHAN TUTTAVAN



		XXIII YHTÄ JA TOISTA MOISIOSTA



		XXIV HILPEÄ VIERAS MOISIOSSA



		XXV LIITTOLAINEN ILMAANTUU



		XXVI VOLMARSON TEKEE HUOMIOITA



		XXVII MOISIOTA TUTKITAAN SALAA



		XXVIII VOLMARSON PALJASTAA



		XXIX OIVA SALLA ON ITSEPINTAINEN



		XXX NELJÄS PÄIVÄ



		XXXI KOLMAS PÄIVÄ



		XXXII TOINEN PÄIVÄ



		XXXIII MUUTOS VIIME HETKELLÄ



		XXXIV RATKAISEVIA HETKIÄ



		XXXV KOMISARIO AUERIN PAHATUULI



		XXXVI OIVA SALLAN HAAVEITTEN LOPPU



		XXXVII AUERILLE LUENNOIDAAN TIEDETTÄ



		XXXVIII HELINÄ KIRJOITTAA TAAS HENKILÖKOHTAISTA



		VALMISTUSMERKINNÄT









Page List





		5



		6



		7



		9



		11



		12



		13



		14



		15



		16



		17



		18



		19



		20



		21



		22



		23



		24



		25



		26



		27



		28



		29



		30



		31



		32



		33



		34



		35



		36



		37



		38



		39



		40



		41



		42



		43



		44



		45



		46



		47



		48



		49



		50



		51



		52



		53



		54



		55



		56



		57



		58



		59



		60



		61



		62



		63



		64



		65



		66



		67



		68



		69



		70



		71



		72



		73



		74



		75



		76



		77



		78



		79



		80



		81



		82



		83



		84



		85



		86



		87



		88



		89



		90



		91



		92



		93



		94



		95



		96



		97



		98



		99



		100



		101



		102



		103



		104



		105



		106



		107



		108



		109



		110



		111



		112



		113



		114



		115



		116



		117



		118



		119



		120



		121



		122



		123



		124



		125



		126



		127



		128



		129



		130



		131



		132



		133



		134



		135



		136



		137



		138



		139



		140



		141



		142



		143



		144



		145



		146



		147



		148



		149



		150



		151



		152



		153



		154



		155



		156



		157



		158



		159



		160



		161



		162



		163



		164



		165



		166



		167



		168



		169



		170



		171



		172



		173



		174



		175



		176



		177



		178



		179



		180



		181



		182



		183



		184



		185



		186



		187



		188



		189



		190



		191



		192



		193



		194



		4











